**Predkladacia správa**

Návrh zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016   
Z. z. sa predkladá na rokovanie vlády na základe uznesenia vlády SR č. 153/2017 k Informácii o stave podpory najmenej rozvinutých okresov Kežmarok a Lučenec zo dňa 5. apríla 2017.

Cieľom predkladaného návrhu zákona je rozšíriť pôsobnosť zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z. (ďalej len „zákon“) na ďalšie zaostávajúce okresy Slovenskej republiky, v ktorých sa umožní koncentrácia nástrojov, opatrení a peňažných zdrojov na akceleráciu hospodárskeho a sociálneho rozvoja a zvyšovania zamestnanosti za účelom odstraňovania regionálnych rozdielov a zvyšovania konkurencieschopnosti najmenej rozvinutých regiónov a tým aj kvality života. Zvýšenie počtu najmenej rozvinutých okresov sa dosiahne zmenou výpočtu miery evidovanej nezamestnanosti v Slovenskej republike pre zápis okresu do zoznamu najmenej rozvinutých okresov z 1,6-násobku priemernej miery evidovanej nezamestnanosti na jej 1,4-násobok.

Predkladaný návrh zákona rozširuje okruh oprávnených prijímateľov regionálneho príspevku o fyzické osoby – podnikateľov, upravuje spôsob kreovania Rady pre rozvoj najmenej rozvinutého okresu (ďalej len „rada“) s dôrazom na územnú a vecnú reprezentatívnosť členov rady ako zástupcov sociálno-ekonomických partnerov pre jednotlivé najmenej rozvinuté okresy. Návrh taktiež upravuje spôsoby zániku členstva v rade a ustanovuje právny základ pre spracúvanie a zverejňovanie osobných údajov členov rady. Návrh zakotvuje princípy, podmienky a proces poskytovania regionálneho príspevku, kontrolu hospodárenia s regionálnym príspevkom, sankcie za porušenie finančnej disciplíny a sankcie za porušenie zákazu konfliktu záujmov.

Prijatie navrhovaného zákona bude mať pozitívne aj negatívne vplyvy na podnikateľské prostredie, pozitívne sociálne vplyvy a pozitívne aj negatívne vplyvy na rozpočet verejnej správy. Pozitívne vplyvy sa predpokladajú najmä na strane príjmov štátneho rozpočtu plynúcich z tvorby nových pracovných miest. Pôjde predovšetkým o príjmy z priamych a nepriamych daní. Negatívne vplyvy budú predstavovať výdavky štátneho rozpočtu súvisiace s poskytnutím regionálneho príspevku. Návrh zákona nebude mať vplyv na životné prostredie, na informatizáciu spoločnosti a na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná a s predpismi Európskej únie. Návrh zákona nie je predmetom vnútrokomunitárneho pripomienkového konania.

Účinnosť zákona sa navrhuje 1. januárom 2018 z dôvodunaviazanosti poskytovania regionálneho príspevku na rozpočtový rok 2018.